**ПОКАНА**

**ЗА УЧАСТИЕ В ИЗБОРА НА ЮРИДИЧЕСКИ ЛИЦА С НЕСТОПАНСКА ЦЕЛ ЗА ОБЩЕСТВЕНОПОЛЕЗНА ДЕЙНОСТ, ЧИИТО ПРЕДСТАВИТЕЛИ ДА БЪДАТ ВКЛЮЧЕНИ В СЪСТАВА НА РЕГИОНАЛНИЯ СЪВЕТ ЗА РАЗВИТИЕ НА СЕВЕРОИЗТОЧЕН РЕГИОН ЗА ПЛАНИРАНЕ**

В изпълнение на чл. 32 и във връзка с т. 10 от процедура по Приложение 3 от Правилника за прилагане на закона за регионалното развитие (ППЗРР), приет с Постановление № 183 от 4 август 2020 г. на Министерския съвет, Министерство на регионалното развитие и благоустройството (МРРБ) **стартира нова процедура за избор на юридически лица с нестопанска цел (ЮЛНЦ) за общественополезна дейност, чиито представители да бъдат включени в състава на Регионалния съвет за развитие на Североизточен регион** икани за участие в избора следната група ЮЛНЦ за общественополезна дейност:

* организации, работещи в сферата на равенството между мъжете и жените, недискриминацията, равните възможности, социалното включване и интегрирането на маргинализираните групи.

Избраните представители от групата на юридическите лица с нестопанска цел за общественополезна дейност ще участват в заседанията на регионалния съвет за развитие с право на съвещателен глас, в качеството им на наблюдатели. Те ще имат право на глас в процеса на подбор на проекти, които ще се реализират с европейско финансиране на територията на съответния регион за планиране от ниво 2.

В срок **до 15 работни дни** от датата на публикуване на поканата всяко заинтересовано юридическо лице с нестопанска цел за общественополезна дейност от посочената по-горе група може да подаде **писмено заявление** за участие (по образеца съгласно Приложение № 1) в деловодството на МРРБ на адрес: гр. София 1202, ул. „Св. Св. Кирил и Методий“ № 17-19, на вниманието на секретаря на регионалния съвет за развитие на Североизточен регион за планиране - г-жа Галина Иванова.

Към заявлението се представят следните документи, на хартиен носител или в електронен формат, достъпен в публични регистри на посочен интернет адрес:

* решение на съответния окръжен съд за вписване в регистъра на ЮЛНЦ или друг документ, доказващ, че юридическото лице е регистрирано по реда на Закона за юридическите лица с нестопанска цел като ЮЛНЦ за осъществяване на общественополезна дейност най-малко 2 години преди момента на подаване на заявление за участие в процедурата за избор;
* документи, доказващи, че ЮЛНЦ е действащо и активно осъществява целите си не по-малко от 2 години към момента на подаване на заявлението за участие в процедурата за избор – последните два годишни отчета за дейността на ЮЛНЦ за осъществяване на общественополезна дейност; последните две годишни данъчни декларации, подадени към Националната агенция за приходите (ако е приложимо); декларация за предприятия с приходи и разходи под 500 лв. и за предприятия без дейност, подадени в НСИ (ако е приложимо); документи, доказващи, че ЮЛНЦ извършва общественополезна дейност на територията на съответния регион за планиране от ниво 2, за който се кандидатства.

Всяко заинтересовано ЮЛНЦ може да подаде само едно заявление.

Юридическите лица с нестопанска цел за общественополезна дейност от посочената по-горе група, които са подали в срока на поканата заявление по образец и отговарят на посочените критерии, ще бъдат уведомени и ще бъдат поканени да излъчат, един основен представител и до трима резервни представители за включване в състава на Регионалния съвет за развитие на Североизточен регион за планиране.

След определяне на представителите в посочената група ЮЛНЦ, същите ще следва да представят документи съгласно т. 7 от Приложение 3 към чл. 32 от ППЗРР.

**ПРИЛОЖЕНИЯ**:

1. Заявление за участие в избора на юридически лица с нестопанска цел за общественополезна дейност, чиито представители да участват в състава на регионалния съвет за развитие на Североизточен регион за планиране.
2. Документи за информация по провеждане на процедурата.